Tillykke til to nye diplomholdere | Permakultur Danmark
Diplom i permakultur, Nordisk samarbejde
Tillykke til to nye diplomholdere
24. januar 2017 Cathrine Dolleris
I weekenden afholdtes Nordisk Permakultur Træf på Friland. Karoline & Tycho præsenterede deres arbejde foran 40 deltagere fra Danmark, Sverige, Norge og England og blev her tildelt deres diplomer i permakultur.
Nordisk Permakultur Træf er de nordiske foreningers møde og stedet for diplomakkrediteringer. I år præsenterede Karoline Nolsø Aaen og Tycho Holcomb deres arbejde over flere år med permakultur. Permakulturens bedstefar Tony Andersen gav, som deres vejleder, sin anerkendelse for et flot stykke praktisk arbejde med loddet på Friland 30, som rummer Tycho og Karolines hjem, skovhave og planteskole.
”Anerkendelsen af at det vi arbejder med virkelig er permakultur, er nok det vigtigste for mig,” siger Karoline. ”Anerkendelsen fra permakulturnetværket betyder, at jeg føler et stærkere fundament. Det øger selvtilliden, når jeg skal formidle, både i undervisning og ved foredrag i større cirkler. Det giver en bedre faglig selvsikkerhed til at tale om permakultur i forsamlinger på et højere niveau, når jeg ved at diplomholdere fra hele Norden har anerkendt mine kompetencer til at udtale mig på permakulturens vegne.”
Tycho supplerer Karoline: ”Vi startede med at tænke over om vi skulle tage diplom i 2011-12. Det var på samme tidspunkt vi flyttede til Friland og begyndte at bygge vores hus. Selvom vi ikke har bygget huset og lavet haven for at tage diplom, så har det alligevel fulgtes ad. Det er en cyklus der nu slutter, for vi er færdige med hus og have og er klar til at kaste os over vores nye jord og skovlandbrugsprojekt. Diplomet føles som en fin afslutning på et stort kapitel.”
Danmark har længe haft brug for flere diplomholdere til at løfte opgaven omkring blandt andet vejledning i diplom. Der er nu otte diplomholdere, men flere af dem er ikke så aktive som de har været, så Karoline og Tycho får sikkert rigeligt at gøre med nye aspiranter.
diplomFriland
Forrige indlægTIDLIGERE UDGAVER AF TIDSSKRIFTET TIL SALGNæste indlægThe Nordic Permaculture Movement is creating cohesion and consistency through Scandinavia!